McBride hof toe om sy werk te behouRobert McBride. Foto: Jonisayi Maromo/ANA Robert McBride het ŉ dringende aansoek by die hooggeregshof in Pretoria ingedien rakende die besluit om nie sy kontrak as hoof van Opod te hernu nie. LP’s het Donderdag tydens ŉ vergadering van die portefeuljekomitee oor polisie ŉ verslag aanvaar waarin aanbeveel word dat McBride se kontrak as hoof van die Onafhanklike Polisieondersoekdirektoraat (Opod) nie vir nog vyf jaar hernu behoort te word nie. Genl. Bheki Cele, die minister van polisie, het aanbeveel dat McBride vervang moet word. McBride se termyn het op 28 Februarie geëindig. McBride versoek in hofdokumente dat die saak dringend aangehoor word en sê die komitee se besluit was “onwettig en ongeldig” en moet “hersien en ter syde gestel word”. Hy versoek ook toegang tot die dokumente en opnames wat LP’s laat besluit het om nie sy kontrak te hernu nie. McBride het in ŉ verklaring uitgevaar teen LP’s en gesê hul besluit is “irrasioneel”. Hy beweer die besluit is ŉ aanval op Opod se onafhanklikheid. “Was dit nie vir die ontstellende toneelspelery en onbenullige vooroordeel wat daar was vir almal om te sien nie, sou ek net weggestap het aangesien ek nooit op enige posisie aanspraak gemaak het nie.” Die komitee het aangevoer sy redes om nie McBride se kontrak as hoof van Opod te hernu nie is weens die verbrokkeling van die vertrouensverhouding tussen McBride en Cele, asook bewerings van wangedrag teen Opod-lede wat deur die Openbare Beskermer ondersoek word en die feit dat McBride geen sekerheidsklaring het nie. Die komitee se verslag sal nou aan die hooggeregshof in Pretoria gestuur word. Dít volg nadat McBride die Pretoriase hooggeregshof genader het nadat Cele hom in Januarie in kennis gestel het dat sy kontrak nie hernu word nie. McBride het toe gesê dit is nie die minister se besluit nie; die parlement moet die besluit neem.